Saham PCCEPI dilupuskan kepada Savannah Energy
KUALA LUMPUR: Petronas (E&P) Overseas Venture Sdn Bhd telah melupuskan kesemua pegangan sahamnya dalam Petronas Carigali Chad Exploration & Production Inc (PCCEPI) yang juga anak syarikatnya di Chad, Afrika, kepada Savannah Energy Chad Limited. Dalam kenyataan hari ini, Petronas berkata penjualan itu termasuk pemindahan saham dan kepentingan PCCEPI dalam Petronas Carigali Chad (EP) Inc, DOBA Pipeline Investment Inc (pemegang saham dalam kedua-dua Tchad Oil Transportation Company dan Cameroon Oil Transportation Company), dan Petronas Chad Marketing Inc kepada Savannah Energy Chad Limited. “Bagi cadangan transaksi itu, Petronas mendapat nasihat daripada Jefferies International Limited. Pada masa ini, urus niaga terbabit sedang menunggu kelulusan kawal selia dan memenuhi syarat-syarat terdahulu termasuk mendapat kelulusan Kementerian Petroleum dan Tenaga Chad. “Cadangan ini juga seiring dengan strategi bagi merealisasikan aset Petronas yang dirangka menerusi semakan semula pelaburan agar sejajar dengan hasrat pertumbuhan dalam persekitaran industri yang berubah selain dapat melonjakkan peralihan tenaga,” katanya. Menurutnya, Petronas juga kekal untuk menumpukan portfolio yang mantap dengan risiko lebih mampan dan pulangan baik ketika ia berkembang kepada perniagaan bukan tradisional, termasuk tenaga baharu dan boleh diperbaharui bagi menambah baik profil karbon selain meningkatkan agenda kemampanannya. – Bernama 
See author's posts
